**ДО**

**Г-ЖА ЙОРДАНКА ФАНДЪКОВА**

**КМЕТ НА СТОЛИЧНА ОБЩИНА**

**ЧРЕЗ**

**Г-Н ЕЛЕН ГЕРДЖИКОВ**

**ПРЕДСЕДАТЕЛ НА СТОЛИЧНИЯ**

**ОБЩИНСКИ СЪВЕТ**

**П И Т А Н Е**

от **Методи Лалов**

общински съветник от „Демократична България“

в Столичния общински съвет

**Относно:** парк „Света Троица“ в район "Илинден"

**Правно основание:** чл. 33, ал. 1, т. 4 от Закона за местното самоуправление и местната администрация и чл. 129, ал. 2, вр. ал. 1 от Правилника за организацията и дейността на Столичния общински съвет

**УВАЖАЕМА Г-ЖО ФАНДЪКОВА**,

Парк „Света Троица“ в район „Илинден“ е един от най-посещаваните паркове в западната част на централната градска част на София и изключително важна зона за рекреация и забавления. Паркът е в относително добро състояние като се има предвид влошеното общо състояние на публичната инфраструктура в СО. Въпреки това в него е налице недостиг и небалансирано разпределение на пейки (значителна част от пейките са разположени в периферията на парка, в близост до натоварени улици, докато във вътрешната част в определени участъци липсват или има малко на брой); част от пейките - поставени преди повече от 30 години, са неудобни за ползване, поради задигане на нивото на алеите при преасфалтирането им при извършения през 2009 г. ремонт, което води до по-високо и нетипично разположение на краката на седящите; налице е недостиг на контейнери за боклук, в резултат на което съществуващите се препълват през почивните дни, когато паркът се посещава от повече хора; влошено е и състоянието на част от тревните площи, които често се завиряват при дъжд (в резултат на обграждането им от задигнатите алеи и липсата на изградено отводняване); липсва видеонаблюдение в целия парк, в частност в зоните, където има изградени детски площадки; съществуващата сцена в парка е в лошо състояние, а елементи в пространство в зоната около нея са силно амортизирани.

При създаването на парка през миналия век е било изградено езеро, което заедно с намиращия се до него алпинеум създаваше неповторим облик на парковото пространство. За съжаление езерото не е пълнено с вода от десетилетия и никога през времето, в което Вие, г-жо Фандъкова, сте кмет на СО (вече над 10 години). Вместо да бъде ремонтирана и възстановена, в територията, предназначена за езеро, от години се разполагат увеселителни съоръжения, които поради неподходящото им място и липсата на изградено подходящо електрозахранване, са свързани към електропреносната мрежа по начин, който може да бъде опасен за живота и здравето на посетителите на парка и в частност на играещите там деца (в медийни изяви кметът на район „Илинден“ Иван Божилов твърди, че паркът няма разрешение за външно електрозахранване, поради което остава неясно за мен как атракционите и търговските обекти в него ползват електричество).

С оглед на гореизложеното и на основание чл. 33, ал. 1, т. 4 от ЗМСМА и чл. 129, ал. 2, вр. ал. 1 от ПОДСОС, отправям към Вас следното *питане*:

1. Планирано ли е бъдещо извършване на ремонтни дейности в парк „Света Троица“? Ако да - кога, в какво ще се изразяват същите и каква е прогнозата им стойност?
2. Предвижда ли се ремонт на изграденото в парка езеро и възстановяване на функцията му като част от ландшафтния комплекс на парка?
3. В района липсва обществена тоалетна, която да обслужва посетителите на парка. Планирано ли е изграждането на такава, кога, къде ще бъде разположена, каква е прогнозната й стойност? В тази връзка Ви обръщам внимание, че в парка, макар и не през всички месеци на годината, се разполагат химически тоалетни, но те са предназначени да обслужват намиращите се там търговски обекти, а местоположението и лошото им обслужване води до невъзможност да се ползват определени части от парка, особено през топлите месеци.
4. Каква е причината при последния по-голям ремонт на парка през 2009 г. (тогава сте била зам.-кмет на кмета Бойко Борисов, а от края на тази година досега сте кмет на СО) да не е предвидено от общинската администрация езерото в парка да бъде възстановено, да бъде изградена обществена тоалетна, която да обслужва парка, както и да бъде поставено видеонаблюдение? Планирате ли да бъде поставено видеонаблюдение, кога, каква е прогнозната му стойност?
5. Извършвани ли са проверки за спазване на действащото законодателство, касаещо поставяне на преместваеми обекти и извършването на търговска дейност на територията на парка в периода 2018-2021 г., от кого, кога и с какви резултати? Към отговора следва да бъдат приложени ***всички*** констативни протоколи, предписания, актове за установяване на административни нарушения и наказателни постановления, съставени и издадени през посочения период от органите на СО.
6. Колко са търговските обекти в парка, за които има издадени разрешения за извършване на търговска дейност след 01.01.2018 г. досега? Към отговора следва да бъдат приложени ***всички*** документи, издадени от СО по този въпрос.

Отговорът следва да бъде предоставен *устно* в следващото заседание на СОС. Предвид изискването на чл. 129, ал. 3 от ПОДСОС, обаче, следва да предоставите същия и в писмен вид, за да бъде публикуван на страницата на СОС.

Относно изисканите документи по т. 5 и т. 6 от настоящото питане, Ви обръщам внимание, че съгласно чл. 33, ал. 2 от ЗМСМА и във връзка с дейността ми на общински съветник имам законово право да получа всяка информация, респ. документите, в които същата е обективирана, освен когато тя съставлява класифицирана информация, държавна или служебна тайна. Документите от проверките на общинската администрация, предписанията, констативните протоколи, АУАН, НП, разрешенията и др., издадени от администрацията на СО, не попадат в обхвата на изключенията по чл. 33, ал. 2 от ЗМСМА, поради което в случай, че не ми предоставите всички изискани от мен документи, ще извършите правонарушение, за което ще информирам своевременно обществото и ще потърся защита по съдебен ред.

 *С уважение*

